
RAPORT

asupra propunerii legislative pentru modificare şi completarea Legii nr. 143/2000 privind combaterea traficului şi consumului ilicit de droguri

1.În conformitate cu prevederile art. 89 din Regulamentul Camerei Deputaţilor, Comisia pentru apărare, ordine publică şi siguranţă naţională, a fost sesizată spre dezbatere şi avizare în fond, în procedură obişnuită, cu propunerea legislativă pentru modificarea şi completarea Legii nr. 143/200 privind combaterea traficului şi consumului ilicit de droguri, trimisă cu adresa nr. 509 din 3 februarie 2003 şi înregistrată sub nr. 32/69 din 6.02.2003.

Consiliul Legislativ, cu nr.1741/23.12.2002, a avizat favorabil această propunere legislativă.

Guvernul României, cu nr.104 din 15.01.2003, şi-a exprimat un punct de vedere prin care nu susţine adoptarea propunerii legislative.

Prin această iniţiativă legislativă se propune scoaterea cânepii de cultură de sub incidenţa prevederilor Legii privind combaterea traficului şi consumului ilicit de droguri.

Membrii comisiei, în cadrul dezbaterii propunerii legislative, au constatat următoarele:

- Aşa cum se arătă în avizul Consiliului Legislativ, cele două modificări propuse: completarea art.18 alin (2) cu o nouă literă, lit.d),  respectiv modificarea anexei, nu pot fi operate simultan, întrucât conduc la soluţii divergente.

Totodată, dispoziţia din art.II, pct.2 privind abrogarea Hotărârii de Guvern nr.1359/2000 nu se justifică în raport cu modificările propune, deoarece acest act normativ cuprinde şi alte norme referitoare la măsurile de prevenire şi combatere a traficului şi consumului ilicit de droguri, precum şi măsuri medicale care se aplică consumatorilor de droguri, dispoziţii care nu sunt afectate de aceste modificări.

- Din observaţiile şi propunerile înaintate de Guvern, s-a reţinut faptul că introducerea unei noi litere la articolul 18 nu este necesară, întrucât în cuprinsul actualei litere b) de la alineatul (2) al articolului 18 , se prevede în mod expres că plantele utilizabile din categoria drogurilor, din care face parte şi cannabisul, nu se distrug.

În acelaşi timp, se consideră că această plantă nu este atestată ştiinţific ca varietate distinctă a speciei de cânepă. Mai mult, Convenţia Unică asupra stupefiantelor semnată la New York în 1961 şi Convenţia contra  traficului ilicit de stupefiante şi substanţe psihotrope  semnată la Viena în 1988, au în vedere orice tip de plantă din familia Cannabis, stabilind măsuri coercitive împotriva traficului ilicit dar şi reguli de monitorizare a culturilor licite de cânepă.

Legea nr.143/2000 nu îngrădeşte cultura în scop licit a cânepii, singura condiţie impusă fiind obţinerea autorizaţiei din partea Ministerului Sănătăţii şi Familiei, prin direcţiile de sănătate publică.  

2. Propunerea legislativă  face parte din categoria legilor organice, potrivit  art. 74 alin.(1) din Constituţia României.

3. La lucrările comisiei au fost prezenţi  22  deputaţi din totalul de 26 de membri ai acesteia.

În urma dezbaterii, în şedinţa  din 11 martie 2003 comisia, având în vedere aspectele de mai sus, a hotărât cu 19 de voturi pentru  şi 3 abţineri,  să propună Plenului Camerei Deputaţilor   RESPINGEREA   acestei iniţiative legislative.

       PREŞEDINTE,

                                         Răzvan IONESCU

Red.s.c.Anca Barb

Către

BIROUL PERMANENT AL

CAMEREI DEPUTAŢILOR

Vă înaintăm, alăturat, RAPORTUL asupra propunerii legislative pentru modificarea şi completarea Legii nr. 143/2000 privind combaterea traficului şi consumului ilicit de droguri, trimisă cu adresa nr. 509 din 3 februarie 2003 şi înregistrată sub nr. 32/69 din 6.02.2003.

În raport de obiect şi conţinut, propunerea legislativă face parte din categoria legilor organice.

PREŞEDINTE,

Răzvan IONESCU
PAGE  

_965725239.unknown

